Creta nie meer die lelike eendjie   Die tweede generasie Hyundai Creta was vir my voorwaar ŉ lelike eendjie. Die dieselmodel het lieflik gery, maar sjoe, die ontwerp het ŉ mens se oë laat traan. Gelukkig was dit tyd vir ŉ opkikkering en die nuwe ontwerp is werklik uniek, en nogal mooi. Die binneruim is grootliks onveranderd in terme van ontwerp, maar die kleurskema is nou baie beter met ŉ effe swart binneruim – baie meer duursaam as die swart en wit van die vorige model. Dié Creta word nou uit Indonesië ingevoer, en die gehalte beïndruk. Die grootste verandering, behalwe vir die ontwerp, is die dryfstelsel. Voorheen was daar ŉ diesel-outo beskikbaar, maar nou is daar net een enjin en twee ratkaste beskikbaar – dis die atmosferiese 1,5 viersilinderpetrolenjin met óf ŉ palwisssel CVT-ratkas of ŉ handrat. Op die pad toer hy werklik lekker, stil en glad. Nee, die Creta is beslis nie ŉ renmotor nie, maar hy is heeltemal voldoende as ŉ lekker gesinsbuks. Die Creta kan 100 km/h haal in 11,8 sekondes en 170 km/h voluit met die 84 kW en 144 Nm wat die enjin bied. Hyundai beweer ŉ gemiddelde brandstofverbruiksyfer van 6,3 ℓ/100 km, heel goed. Die grootste verbasing is die CVT. Motorskrywers kerm alewig oor hoe sleg ŉ CVT is – maar dié een is werklik heel goed. Vir ŉ leek is dit net ŉ doodgewone outo. Die Creta se ritgehalte is meer aan die soepel kant, puik vir ŉ gesinsmotor. Dit is nie nodig vir hom om té hard te wees nie. Padhouvermoë voel ook in die kol vir dié klas voertuig. Die Creta spog met ŉ sterk suite van veiligheidstelsels soos ses lugsakke, sluitweerremme met elektroniese remkragverspreiding én daar is stabiliteit- en vastrapbeheer. Dit is maklik om die Creta op te som. Dit is ŉ groter voertuig as die kleiner B-segment sportnutsvoertuie. Hy ry lekker, en is iets uniek wanneer dit kom by sy ontwerp. Ek is net bekommerd dat sy prys moontlik ŉ bietjie kwaai is teen twee sterk mededingers – die Duster en die Corolla Cross. Die reeks lyk só: Die reeks word gedek deur ŉ 5 jaar/150 000 km-voertuigwaarborg en 7 jaar/200 000 km-dryfstelselwaarborg sowel as ŉ 4 jaar/60 000 km-diensplan. Ons sal weer tyd met die Creta deurbring en hom dan met sy mededingers vergelyk.